CELEX: 32022R0650
Language: bg
Date: 2022-04-20 00:00:00
Title: Регламент (ЕС) 2022/650 на Комисията от 20 април 2022 година за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета, по отношение на спецификациите на натриев диацетат (E 262 ii) (текст от значение за ЕИП)

21.4.2022   
               
               
                  BG
               
               
                  Официален вестник на Европейския съюз
               
               
                  L 119/65
               
            
         РЕГЛАМЕНТ (ЕС) 2022/650 НА КОМИСИЯТА
         от 20 април 2022 година
         за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета, по отношение на спецификациите на натриев диацетат (E 262 ii)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 14 от него,
         като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
         като има предвид, че:
         
                     (1)
                  
                  
                     С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
                  
               
                     (2)
                  
                  
                     Спецификациите на добавките в храните могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008 по инициатива на Комисията или по искане на държава членка или на заинтересована страна.
                  
               
                     (3)
                  
                  
                     На 3 август 2020 г. бе подадено заявление за изменение на спецификациите на добавката в храните натриев диацетат (E 262 ii). На държавите членки бе предоставен достъп до заявлението в съответствие с член 4 от Регламент (ЕО) № 1331/2008.
                  
               
                     (4)
                  
                  
                     В Регламент (ЕС) № 231/2012 се предвижда, че натриевият диацетат (E 262 ii) трябва да съдържа 39—41 % свободна оцетна киселина и 58—60 % натриев ацетат. Заявителят иска тези стойности да бъдат изменени на 39—43 % свободна оцетна киселина и 57—60 % натриев ацетат.
                  
               
                     (5)
                  
                  
                     Според заявителя при производството на натриев диацетат (E 262 ii) се получава стехиометричен продукт със съдържание на свободна оцетна киселина 42,3 %. Заявителят твърди, че намаляването на съдържанието на свободна оцетна киселина до 39—41 % изисква прекомерно количество енергия. Следователно повишаването на горната граница за свободна оцетна киселина на 43 % ще съкрати времето за сушене по време на производството, което ще намали необходимата енергия и така ще доведе до по-устойчив производствен процес.
                  
               
                     (6)
                  
                  
                     Според заявителя в производствения процес няма други промени и по-високото количество свободна оцетна киселина в натриевия диацетат (E 262 ii) не оказва въздействие върху безопасността, а във всеки случай крайният продукт е същият, т.е. не съдържа други онечиствания освен посочените в Регламент (ЕС) № 231/2012.
                  
               
                     (7)
                  
                  
                     Заявлението бе разгледано от работната група на правителствените експерти по добавките. Като взе предвид предоставената от заявителя информация, както и становището, получено от посочената работна група, Комисията счете, че предложеното изменение на спецификациите за натриев диацетат (E 262 ii) няма вероятност да окаже въздействие върху здравето на човека.
                  
               
                     (8)
                  
                  
                     Тъй като повишаването на горната граница на съдържанието на свободна оцетна киселина в натриевия диацетат (E 262 ii) от 41 на 43 % няма вероятност да окаже въздействие върху здравето на човека, не е необходимо да се изисква становището на Европейския орган за безопасност на храните в съответствие с член 3, параграф 2 от Регламент (ЕО) № 1331/2008.
                  
               
                     (9)
                  
                  
                     Поради това приложението към Регламент (ЕС) № 231/2012 следва да бъде съответно изменено.
                  
               
                     (10)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложението към Регламент (ЕС) № 231/2012 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 20 април 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 31.12.2008 г., стр. 16.
         
            (2)  ОВ L 354, 31.12.2008 г., стр. 1.
         
            (3)  Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (ОВ L 83, 22.3.2012 г., стр. 1).
      
      
         
            ПРИЛОЖЕНИЕ
            В приложението към Регламент (ЕС) № 231/2012, във вписването за „E 262 ii) натриев диацетат“ под заглавието „Определение“ редът за съдържание на основно вещество се заменя със следното:
            
               
                           „Съдържание на основно вещество
                        
                        
                           Съдържание на свободна оцетна киселина от 39 до 43 % и на натриев ацетат от 57 до 60 %“